Սուլթանղուլի խաչքար (Մայր Աթոռ)

Սուլթանղուլի խաչքար, գտնվում է Հայաստանի Արմավիրի մարզի Վաղարշապատ քաղաքի կենտրոնում գտնվող Մայր Աթոռի հյուսիսային պարսպապատի մոտ կանգնեցված խաչքարերից ձախից հինգերորդն է։ Հաշվառված է Հայաստանի պատմության և մշակույթի անշարժ հուշարձանների պետական ցանկում (4.2/14.1.24)։

Տեղադրություն 

Մայր Աթոռի հյուսիսային պարսպապատի մոտ կանգնեցված խաչքարերից ձախից հինգերորդն է։ Կանգնեցված է բազալտե պատվանդանին։ Նախկինում գտնվում էր Գեղարքունիքի մարզի Լճավան գյուղից 4 կմ հյուսիսարևմտյան ուղղության վրա գտնվող «Գթաշեն» գյուղատեղիի գերեզմանոցում։

Խաչքարի նկարագրություն 

Խաչքարի քանդակային հորինվածքում ուշագրավ է վարդյակը, որը ելնդավոր գլանիկով անջատված է արմավազարդից, հետևաբար և հիմնախորանից` դառնալով ինքնուրույն, առանձին միավոր։

Վիմական արձանագրություն 

Խաչքարի քիվին առկա է 1 տող վիմական արձանագրություն.

ԱԾ ՈՂՈՐՄԻ ՍԱՒԼԹԱՆՂՈՒԼԻՆ

Համաձայն արձանագրության՝ խաչքարը նվիրված է Սուլթանղուլին։ Վիմագրում անձնանունն անջատ է փորագրված, սակայն կարդացվում է միասին՝ «Սուլթանղուլ»։

Այլ տեղեկատվություն 
Ս. Բարխուդարյանը կարծում է, որ հիշյալ խաչքարը 1569 թվականին Դավիթ երեցի խաչքարի վիմագրում հիշվող Դավիթ երեցն է կանգնեցրել։
«Սուլթանղուլ» անձնանունը վկայված է նաև Գեղարքունիքի մարզի Վարդենիկ գյուղում գտնվող Իշխանավանքի գերեզմանատան խաչքարերից մեկի քիվին. «Խաչս բարէխաւս Սաւլթանղուլին».: Չի բացառվում, որ «Սուլթանղուլ» անձնանվան բոլոր հիշատակումները վերաբերեն միևնույն անձնավորությանը։

Տես նաև 
 Էջմիածնի Մայր Տաճար
 Դավիթ երեցի խաչքար (Մայր Աթոռ)

Ծանոթագրություններ 

Մայր Աթոռի խաչքարեր
Տեղահանված խաչքարեր
Խաչքարերի վիմական արձանագրություններ